b'\n_START_ARTICLE_\nTamponi\n_START_PARAGRAPH_\nTamponi on em\xc3\xa4ttimen sis\xc3\xa4\xc3\xa4n asetettava, imukykyisest\xc3\xa4 materiaalista (nykyisin useimmiten puuvillasta) valmistettu kuukautissuoja, joka imee itseens\xc3\xa4 kuukautisvuodon. Tamponin materiaali on p\xc3\xa4\xc3\xa4osin sellumassaa, joka on valkaistu esimerkiksi kloorilla, hapella tai vetyperoksidilla._NEWLINE_Perustamponeissa on poistonaru, joka helpottaa sen poistamista, sek\xc3\xa4 joskus my\xc3\xb6s asetin._NEWLINE_Ilmeisesti erilaisista materiaaleista valmistettuja tamponeja on ollut olemassa jo tuhansia vuosia, mutta poistonarulla ja asettimella varustetun tamponin patentoi yhdysvaltalainen tohtori Earle Haas vuonna 1931.\n_START_SECTION_\nAsetintamponit\n_START_PARAGRAPH_\nAsetintamponi usein helpottaa k\xc3\xa4ytt\xc3\xb6\xc3\xa4 varsinkin tottumattomilla k\xc3\xa4ytt\xc3\xa4jill\xc3\xa4. Asetin toimii hieman ruiskun tavoin, ja koostuu kahdesta osasta \xe2\x80\x93 sisemm\xc3\xa4st\xc3\xa4 ja ulommasta asetinputkesta. Asetin voidaan valmistaa joko muovista tai kartongista._NEWLINE_Muovisella asettimella varustetut tamponit viev\xc3\xa4t v\xc3\xa4hemm\xc3\xa4n tilaa ja mahtuvat kokonaisuudessaan jopa k\xc3\xa4mmenen sis\xc3\xa4lle, sill\xc3\xa4 vasta juuri ennen asettamista ne vedet\xc3\xa4\xc3\xa4n t\xc3\xa4yteen mittaansa. Osa naisista on sit\xc3\xa4 mielt\xc3\xa4, ett\xc3\xa4 muovista asetinta on helpompi k\xc3\xa4ytt\xc3\xa4\xc3\xa4 kuin pahvista, sill\xc3\xa4 sen p\xc3\xa4\xc3\xa4 on py\xc3\xb6ristetty ja itse asetin liukuvampi._NEWLINE_Tamponia tai asettimen osia ei saa huuhtoa alas WC-p\xc3\xb6nt\xc3\xb6st\xc3\xa4, koska tamponit voivat ker\xc3\xa4\xc3\xa4nty\xc3\xa4 putkien mutkiin ja lopulta aiheuttaa tukoksen.\n_START_SECTION_\nToksinen \xc5\xa1okkioireyhtym\xc3\xa4\n_START_PARAGRAPH_\nToksinen \xc5\xa1okkioireyhtym\xc3\xa4 (TSS) eli tamponi\xc5\xa1okki on harvinainen, mutta vaarallinen tila, joka aiheutuu myrkkyj\xc3\xa4 tuottavasta bakteerikannasta. N\xc3\xa4it\xc3\xa4 bakteereita l\xc3\xb6ytyy yleisesti ihmisilt\xc3\xa4 nen\xc3\xa4st\xc3\xa4, kainaloista, nivusista ja em\xc3\xa4ttimest\xc3\xa4, mutta osalle ihmisist\xc3\xa4 ne voivat aiheuttaa TSS:n puhkeamisen. Hoitamattomana TSS on vakava sairaus, johon voi kuolla. Sen oireita voivat olla muun muassa kuume, ripuli ja huimauksen tunne. _NEWLINE_\xc5\xa0okin v\xc3\xa4ltt\xc3\xa4miseksi tulee tamponia k\xc3\xa4ytt\xc3\xa4\xc3\xa4 vain kuukautisten aikana (ei siis valkovuodon imemiseen) ja vuotoon n\xc3\xa4hden mahdollisimman pienell\xc3\xa4 imukyvyll\xc3\xa4 varustettua. Lis\xc3\xa4ksi samaa tamponia ei tule k\xc3\xa4ytt\xc3\xa4\xc3\xa4 kuutta-kahdeksaa tuntia enemp\xc3\xa4\xc3\xa4. Suositeltu vaihtov\xc3\xa4li on 4\xe2\x80\x938 tuntia.'